
Előterjesztés
a Közgyűlés részére

Tisztelt Közgyűlés!

Budapesten a kéményseprő-ipari közszolgáltatást a kéményseprő-ipari közszolgáltatásról szóló 14/2013. (III. 18.) Főv. Kgy. rendelet (a továbbiakban: Rendelet) szabályozza, amelynek 6. §-ában biztosított kizárólagos jog alapján e közszolgáltatás végzésére a Fővárosi Önkormányzat közszolgáltatási szerződést (a továbbiakban: Közszolgáltatási Szerződés) kötött a FŐKÉTÜSZ Fővárosi Kéményseprőipari Korlátolt Felelősségű Társasággal (a továbbiakban: FŐKÉTÜSZ), a 2008. július 1. és 2017. december 31. közötti időszakra. 
A kéményseprő-ipari közszolgáltatásról szóló törvény végrehajtásáról szóló 347/2012. (XII. 11.) Korm. rendelet (a továbbiakban: Kormányrendelet) 3. § (2) bekezdésének hatályos szövege jelenleg a következő:
„3. § (2) Az 1. melléklet 2. pontjában megadott sormunka tevékenységek esetében 1 egységnyi munkaráfordítást a 2013. évi díjak kialakításánál legfeljebb nettó 4000 forinttal lehet figyelembe venni. 2015. január 1-jétől az egységnyi munkaráfordítás esetében a közszolgáltatási díj legalacsonyabb összegének kiszámítása során a helyi sajátosságokra figyelemmel lefelé 20%-kal lehet eltérni a 2013. évre számított 4000 forintnak a (7) bekezdés szerint korrigált összegétől.[…]”
A fővárosi Rendelet a Kormányrendelet alapján 2013. február 1-jével 3.564 Ft-ban állapította meg a 2013. évre az 1 egységnyi munkaráfordítás összegét.
2013. május 28-án kihirdették a a Kormányrendelet módosításáról szóló 166/2013. (V. 28.) Korm. rendeletet (a továbbiakban: Módosító Kormányrendelet). A Módosító Kormányrendelet – 2013. július 1-jével hatályba lépő – szabályozása szerint:
„A Kormány a kéményseprő-ipari közszolgáltatásról szóló 2012. évi XC. törvény 13. § (1) bekezdés c) pontjában kapott felhatalmazás alapján, az Alaptörvény 15. cikk (1) bekezdésében meghatározott feladatkörében eljárva a következőket rendeli el:
1. § A kéményseprő-ipari közszolgáltatásról szóló törvény végrehajtásáról szóló 347/2012. (XII. 11.) Korm. rendelet 3. § (2) bekezdésében
a) a „4000 forinttal” szövegrész helyébe a „2000 forinttal” szöveg,
b) a „4000 forintnak” szövegrész helyébe a „2000 forintnak” szöveg
lép.”
A Kormányrendelettel való összhang megteremtése érdekében a Rendelet 1. mellékletében szereplő Díjjegyzéket módosítani szükséges az érintett díjtételek tekintetében. 
Az egységnyi munkaráfordítás jelenlegi 3.564 Ft-ról 2.000 Ft-ra történő csökkentése 2013. júliustól a FŐKÉTÜSZ előzetes becslése alapján a FŐKÉTÜSZ 2013. évi működési költségeinek fedezetében 500 millió Ft nagyságrendű, éves szinten pedig várhatóan 1 milliárd Ft-os hiányt eredményez. A hiány pontos, tételes kimutatása a jogszabály hatályba lépése után, a gyakorlati tapasztalatok alapján lehetséges, aminek megvizsgált és igazolt fedezetigényét biztosítani szükséges a Főváros költségvetésében. 
A Közszolgáltatási Szerződés folytonosságát biztosító új közszolgáltatási szerződés előkészítése folyamatban van, mely tartalmazni fogja a kompenzáció lehetőségét és meghatározza annak részleteit. Az új közszolgáltatási szerződés elkészítését egyébként a kéményseprő-ipari közszolgáltatásról szóló 2012. évi XC. törvény 2013. január 1-jei hatályba lépése is indokolja. Az új közszolgáltatási szerződéssel biztosított kompenzáció lehetősége azért is indokolt, mivel az 1 egységnyi munkaráfordítás összegének felsőbbszintű jogszabályok változásával bekövetkező jelentős csökkentésével a Közszolgáltatónál megjelenő komoly bevételkiesés hátrányosan érintheti a kéményseprő-ipari közszolgáltatás biztosításának zavartalanságát. Az új közszolgáltatási szerződés megkötésével egyidejűleg teszünk javaslatot a kompenzáció alátámasztott fedezetigényének a Fővárosi Önkormányzat 2013. évi költségvetési rendeletében való biztosítására is.
A fővárosi kéményseprő-ipari közszolgáltatási díjak mértéke a Módosító Kormányrendelet miatt 2013. július 1-től jelen előterjesztés 1. sz. mellékletét képező önkormányzati rendelet-tervezetben foglaltaknak megfelelően alakul.
A Rendelet változása a Kormányrendelettel való összhang megteremtése érdekében szükséges, várható hatásai a rezsicsökkentéssel kapcsolatos kormányzati intézkedések hatásaihoz illeszkednek.
A rendelettervezethez a jogalkotásról szóló 2010. évi CXXX. törvény (továbbiakban: Jat.) 17. § előírásainak megfelelően készült hatásvizsgálat a 3. sz. mellékletben található. A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet tervezetéről.
Kérem a Tisztelt Közgyűlést az előterjesztés megtárgyalására, és a módosító rendelet megalkotására.


Döntési javaslat
A Fővárosi Közgyűlés úgy dönt, hogy

megalkotja a .../ 2013. (…) önkormányzati rendeletét a kéményseprő-ipari közszolgáltatásról
szóló 14/2013. (III. 18.) Főv. Kgy. rendelet módosításáról, az előterjesztés 1. melléklete szerinti tartalommal.

Döntéshozatal módja: A rendeletalkotáshoz minősített szavazattöbbség szükséges.


Budapest, 2013. június „   ”
	

	Dr. György István
főpolgármester-helyettes

	Láttam:

	Sárádi Kálmánné dr.
főjegyző

